**15.01.2025.**

**E-pasta nosaukums**

Par iedzīvotāju grupu paplašināšanu vakcinācijai pret gripu

**E-pasta teksts**

Nacionālais veselības dienests nosūta Slimību profilakses un kontroles centra (turpmāk – Centrs) sagatavoto informāciju, ka ar **2025. gada 10. janvāri** vakcinācijas iestādēm ir atļauts paplašināt pret gripu vakcinējamo iedzīvotāju grupas un ar valsts apmaksātu pretgripas vakcīnu vakcinēt **visus iedzīvotājus, ievērojot vakcīnu lietošanas instrukcijās noteikto pacientu vecumu**. Grupu paplašināšana var notikt vakcinācijas iestādes rīcībā esošā valsts apmaksātas pretgripas vakcīnas daudzuma ietvaros un līdz ar to ir atkarīga no vakcīnas pieejamības katrā iestādē.

Informējam, ka joprojām prioritāri ir vakcinējamas riska grupas personas, kuras ir minētas Ministru kabineta 2000. gada 26. septembra noteikumu Nr. 330 “Vakcinācijas noteikumi” 44.1 punktā (turpmāk – Vakcinācijas noteikumi)1.

Centrs vērš uzmanību, ka viss valsts apmaksātais pretgripas vakcīnas daudzums ir sadalīts vakcinācijas iestādēm, tāpēc vairs nav iespējams papildus izpildīt pretgripas vakcīnas pasūtījumus. Pēc Centra rīcībā esošajiem datiem, kas balstās uz informāciju no vienotās veselības nozares elektroniskās informācijas sistēmas (turpmāk – e-veselība), pašreiz valsts apmaksātā pretgripas vakcīna ir pieejama vairāk ka 700vakcinācijas iestādēs un to  filiālēs, bet 304 vakcinācijas iestāžu filiālēs tās daudzums ir 10 un vairāk devas.

Atgādinām, ka Vakcinācijas noteikumu 18.5 punkts paredz, ka vakcinācijas iestāde var nodot pretgripas vakcīnas izmantošanai citā vakcinācijas iestādē, kurā ir izveidojies pretgripas vakcīnu iztrūkums, ja vakcīnas nodošanas un saņemšanas laikā ir iespējams ievērot normatīvos aktus par zāļu iegādes, uzglabāšanas, izlietošanas, uzskaites un iznīcināšanas kārtību ārstniecības iestādēs un sociālās aprūpes institūcijās. Par šo vakcīnu nodošanu citai vakcinācijas iestādei jāziņo Centram1.

Centrs savā tīmekļa vietnē publicē informāciju par vakcinācijas iestādēm, kurās iedzīvotāji var saņemt valsts apmaksātu vakcīnu pret gripu: <https://www.spkc.gov.lv/lv/valsts-apmaksata-vakcinacija-pret-sezonalo-gripu>. Informāciju ievietošanai tīmekļa vietnē var nodot, aizpildot šo aptauju <https://forms.gle/TrvAaXSdoBmJjBJA7>.

Centrs vērš uzmanību, ka vakcinācijas pret gripu joprojām ir ieteicama, jo gripas izplatība var turpināties līdz pat maija beigām. Aizsardzība pēc vakcinācijas veidojas 10-14 dienu laikā, tāpēc cilvēks var gūt labumu no vakcinācijas pat tad, ja viņš nav vakcinēts pirms gripas epidēmijas sākuma.